钦定古今图书集成/明伦汇编/官常典/第266卷 > 孙盛
## 钦定古今图书集成/明伦汇编/官常典/第266卷 > 孙盛

按《晋书》本传，“盛字安国，太原中都人。祖楚，冯翊太守。
父恂，颍川太守。恂在郡遇贼被害。盛年十岁，避难渡
江。及长，博学善言名理。于时殷浩擅名一时，与抗论
者惟盛而已。盛尝诣浩谈论，对食奋掷麈尾，毛悉落
饭中，食冷而复暖者数四，至暮忘飧，理竟不定。盛又
著《医卜》及《易象妙于见形论》，浩等竟无以难之，由是”
遂知名。起家佐著作郎，以家贫亲老，求为小邑，出补
浏阳令。太守陶侃请为参军。庾亮代侃，引为征西主
簿，转参军。时丞相王导执政，亮以元舅居外，南蛮校
尉陶称谗构其间，导、亮颇怀疑贰。盛密谏亮曰：“王公
神情朗达，常有世外之怀，岂肯为凡人事耶？此必佞
邪之徒，欲间内外耳。”亮纳之。庾翼代亮，以盛为安西
谘议参军，寻迁廷尉正。会桓温代翼，留盛为参军，与
俱伐蜀。军次彭模，温自以轻兵入蜀，盛领羸老辎重
在后，贼数千忽至，众皆遑遽。盛部分诸将，并力距之，
应时败走。蜀平，赐爵安怀县侯，累迁温从事中郎，从
入关平洛，以功进爵吴昌县侯。出补长沙太守，以家
贫，颇营资货。部从事至郡，察知之，服其高名而不劾
之。盛与温笺，而辞旨放荡称州遣从事观采风声，“进
无威凤来仪之美，退无鹰鹯搏击之用，徘徊湘川，将
为怪鸟。”温得盛笺，复遣从事重按之，赃私狼籍。槛车
收盛到州，舍而不罪。累迁秘书监，加给事中，年七十
二卒。盛笃学不倦，自少至老，手不释卷，著《魏氏春秋》
《晋阳秋》，并造诗赋论难复数十篇。《晋阳秋》词直而理
正，咸称良史焉。既而桓温见之，怒谓盛子曰：“枋头诚
为失利，何至乃如尊君所说！若此史遂行，自是关君
门户事。”其子遽拜谢，请删改之。时盛年老还家，性方
严，有轨宪，虽子孙班白，而庭训愈峻。至此，诸子乃共
号泣稽颡，请为百口切计。盛大怒，诸子遂窃改之。盛
写两定本，寄于慕容儁。太元中，孝武帝博求异闻，始
于辽东得之，以相考校，多有不同，书遂两存。子潜、放。